Vertaalfonds gee Afrikaanse letterkunde vlerke | Netwerk24
Deur Kunsredaksie 10 Julie 2017 08:00
Afrikaanse letterkunde gaan nou daadwerklik internasionaal bevorder word danksy PEN Afrikaans se nuut gestigte vertaalfonds.
Deur meer vertalings en publikasies van verdienstelike Afrikaanse werke moontlik te maak, word die internasionale aansien vir Afrikaanse skrywers bevorder, so ook die statuur van die Afrikaanse letterkunde as geheel.
'n Letterkunde wat nie in vertaling beskikbaar is nie, kan nie onder wêreldletterkunde gereken word nie, aldus die mediaverklaring van PEN Afrikaans.
Vertalings van die werke van Karel Schoeman , André P. Brink, Marlene van Niekerk en Etienne van Heerden het oorsese kritici beïndruk. Een Duitse kritikus het Schoeman selfs as die nuwe Thomas Mann bestempel na aanleiding van die vertaling van sy Afskeid en vertrek.
Ook Breyten Breytenbach en Antjie Krog het danksy vertaling hul merk in die wêreldpoësie gemaak. En wanneer dit kom by misdaadfiksie bevind Deon Meyer hom in die grootste internasionale geselskap.
PEN glo baie meer van die huidige geslag Afrikaanse skrywers verdien om hul werk in ander tale vertaal te sien.
Die PEN Afrikaans Vertaalfonds, wat opgerig is met finansiële ondersteuning van die Trust vir Afrikaanse Onderwys (TAO), wil hierdie leemte vul deur die vertaalkoste van verdienstelike werke gedeeltelik of ten volle te befonds. 'n Buitelandse uitgewer kan, nadat daar 'n ooreenkoms met 'n Suid-Afrikaanse uitgewer bereik is, by dié fonds aansoek doen om vertalingsbefondsing vir werke in die volgende genres: romankuns, poësie, kortverhale, narratiewe niefiksie (biografieë, geskiedkundige en aktuele werke) of teksgebaseerde kinder- en jeugboeke.
Belangrike oorwegings wat in ag geneem sal word om die meriete van aansoeke te bepaal, is of die betrokke skrywer se werk reeds in vertaling beskikbaar is; of die betrokke werk genomineer is vir plaaslike literêre toekennings en/of literêre pryse gewen het en of die betrokke werk goed plaaslik verkoop het.
Die buitelandse uitgewer se planne ten opsigte van die verspreiding en bemarking van die vertaalde werk sal ook in ag geneem word.